Grete Schødts (S), 2003-11-21:
Her kommer så talen, der forklarer, hvorfor vi stemmer imod.
For et års tid siden blev den såkaldte ældrecheck et varmt samtaleemne blandt folkepensionisterne ude i det ganske land.
I den søde juletid blev de danske pensionister lovet en gave, og Dansk Folkeparti magtede faktisk at gejle 700.000 pensionister op til at tro, at nu havde de skaffet dem en ældrecheck på 5.000 kr.
De gejlede dem op til at tro, at nu var hjælpen på vej, og hvad endte det så med?
Hvad var det, der lå i gaveposen?
Jo, der lå en nitte.
Langt de fleste fik ingenting, og de pensionister, der i årevis havde knoklet på arbejdsmarkedet, fik en lang næse og måtte hjem med tomme lommer.
Folkepensionister, der modtager ATP efter deres meget lange arbejdsliv,
fik ikke én krone, hvis de havde optjent 5.000 kr. i ATP; det var afregning krone for krone.
Kun 40.000 af den meget store gruppe folkepensionister fik en ældrecheck, og 60.000 fik en gradueret check, mange kun et meget lille beløb.
Da Socialdemokraterne støttede lovforslaget sidste år, var det ud fra den betragtning, at det var en engangsydelse.
Efterfølgende tog vi selv initiativ til et højere tillæg til alle pensionister med små indkomster, og dette forslag blev sammen med vores skatteudspil lagt frem til debat her i salen, men det kunne ikke vinde fremme, fordi det ikke fik støtte.
Vi havde det med til forhandlingsbordet hos finansministeren, men vi kom aldrig længere end til døren.
Vi blev simpelt hen afvist på grund af de besparelser og den aftale, som Dansk Folkeparti og regeringen havde indgået.
Som jeg nævnte tidligere, fik vi en tilkendegivelse fra socialministeren.
Her i salen understregede hun, at ældrechecken var en engangsydelse, og at hun efterfølgende ville igangsætte en undersøgelse af de ældres økonomiske situation, og så forventer man altså, at hjælpen skal målrettes til de økonomisk svagest stillede pensionister.
Der blev lavet en rapport, men den står nu på hylden og samler støv.
Studehandelen er afsluttet, og socialministeren er stort set sat ud af spillet om den ældrecheck, som nu er på banen igen - denne gang ikke som en engangsydelse, men som en permanent løsning, som hr. Flemming Oppfeldt sagde her fra talerstolen.
Heller ikke denne gang skal pensionisterne regne med særlig meget.
Beløbet er blevet 100 kr. højere, og hver husstand må have 1.500 kr. mere i indtægt om året, før de 5.100 kr. nedtrappes.
Men denne gang og også i årene fremover indgår ældrechecken i den skattepligtige indkomst.
Det har den sådan set gjort hele tiden, men det betyder, at indkomstgrundlaget for boligydelsen påvirkes, og det betyder, at et typisk ægtepar, hvor begge ægtefæller har folkepension, bor til leje og modtager boligydelse og altså opfylder betingelserne for at modtage ældrechecken, skal påregne en huslejestigning på ca. 2.000 kr. på grund af mistet boligydelse. Ældre Sagen har lavet en beregning, som siger, at det kan koste hver enkelt ældrecheckmodtager 1.100 kr. i mistet boligydelse pr. check.
Ægteparret, der bor i eget hus med en halv eller for den sags skyld en hel million i friværdi, og som modtager folkepensionens grundbeløb og pensionstillægget, kan imidlertid roligt læne sig tilbage, for de skal nok få checken én gang til.
Vi står altså med en ældrecheck, der er blevet en nitte, også for mange af de fattigste pensionister.
Vi står med en ældrecheck, der ikke er fordelt hensigtsmæssigt, heller ikke efter de principper, som var udgangspunktet sidste år, og Socialdemokraterne hverken kan eller vil støtte det, jeg vil tillade mig at kalde et bluffnummer.
Vi vil give en reel og fair håndsrækning til de økonomisk svagest stillede pensionister, men det skal foregå på en helt anderledes måde.
Som jeg sagde tidligere, vil vi, når vi kommer til magten igen - og det gør vi på et tidspunkt - ændre pensionstillægget på den måde, der er anvist i vores skatteoplæg.